Γνωμοδότηση για την πρόταση οδηγίας του Συμβουλίου περί κυκλοφορίας των υλικών για ζωοτροφές που τροποποιεί τις οδηγίες 70/524/ΕΟΚ, 74/63/ΕΟΚ, 80/511/ΕΟΚ, 82/471/ΕΟΚ, 82/475/ΕΟΚ, 91/357/ΕΟΚ, 91/516/ΕΟΚ, 92/87/ΕΟΚ και 93/74/ΕΟΚ και καταργεί την οδηγία 77/101/ΕΟΚ

(95/C 102/04)

Στις 14 Σεπτεμβρίου 1994, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 10 Ιανουαρίου 1995 με βάση εισηγητική έκθεση του κ. Gardner.

Κατά την 322α σύνοδο ολομέλειας της 25ης και 26ης Ιανουαρίου 1995 (συνεδρίαση της 25ης Ιανουαρίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Γενικές παρατηρήσεις

1.1. Επειδή η νομοθεσία που αφορά τις ζωοτροφές εφαρμόζεται με αρκετά διαφορετικό τρόπο στα διάφορα κράτη μέλη, η Επιτροπή κατήρτισε αυτήν την πρόταση ούτως ώστε οι διαφορές αυτές να αρθούν, δεδομένου ότι το απαιτούν οι ανάγκες της ενιαίας αγοράς. Η ΟΚΕ επιδοκιμάζει πλήρως αυτή την πρωτοβουλία.

1.2. Ωστόσο, αντί να προτείνεται εναρμόνιση στο ελάχιστα απαραίτητο επίπεδο, στην πρόταση αυτή υπάρχει η τάση να ευνοούνται οι πρακτικές των χωρών με τον μεγαλύτερο γραφειοκρατικό φόρτο, πράγμα που θα έχει ως αποτέλεσμα την σημαντική αύξηση, σε πολλές χώρες, των διοικητικών διαδικασιών και κόστους.

1.3. Η Επιτροπή λοιπόν θα πρέπει να προβεί σε συνολική αναθεώρηση της πρότασης, αφού επιβάλλεται να μειωθεί ο όγκος των διοικητικών εξόδων σε ολόκληρη την ΕΕ και να καταστεί η ΕΕ διεθνώς πιο ανταγωνιστική. Με την προϋπόθεση αυτή, η ΟΚΕ συμφωνεί με την πρόταση, για την οποία έχει να διατυπώσει τις ακόλουθες αναλυτικές παρατηρήσεις και να προτείνει τις εξής αλλαγές.

2. Αναλυτικές παρατηρήσεις

2.1.

Άρθρο 5

2.1.1. Το εν λόγω άρθρο απαιτεί να αναφέρεται στη συσκευασία ή τα έγγραφα μεγάλος αριθμός ενδείξεων. Η ΟΚΕ είναι απόλυτα σύμφωνη ότι οι πληροφορίες αυτές πρέπει να παρέχονται στον τελικό χρήστη.

2.1.2. Η πρόταση απαιτεί να αναφέρονται οι ενδείξεις αυτές σε όλα τα στάδια της αλυσίδας πώλησης. Η διαδικασία αυτή ενδέχεται να αποβεί πολύπλοκη και δαπανηρή.

2.1.3. Η ΟΚΕ φρονεί πως πιθανόν αυτό να είναι απαραίτητο για να επιτευχθεί ο επιδιωκόμενος στόχος, που είναι η παροχή των απαραίτητων πληροφοριών στον τελικό χρήστη.

2.2.

Άρθρο 6

Το άρθρο αυτό θέτει αρκετά θέματα :

2.2.1. Το ζήτημα της περιεκτικότητας των υλικών σε υγρασία, το οποίο εξετάζεται στο σημείο 3.1 που ακολουθεί.

2.2.2. Στο εδάφιο (α) η φράση « δύνανται εντούτοις να υπάρχουν οι ενδείξεις » θα έπρεπε να τροποποιηθεί ως εξής : « οι ενδείξεις πρέπει να παρέχονται εάν ζητηθούν ».

2.2.3. Την διάταξη της παραγράφου (δ) για τις εισαγωγές από τρίτες χώρες σύμφωνα με την οποία, στην ανάγκη, μπορούν να παρέχονται προσωρινά δεδομένα υπό την προϋπόθεση ότι τα τελικά δεδομένα θα παρέχονται εντός 6 ημερών. Θεωρητικά, υφίσταται σήμερα ο επιστημονικός εξοπλισμός που επιτρέπει την άμεση παροχή αυτών των πληροφοριών. Ο εξοπλισμός όμως αυτός είναι ακριβός και απαιτεί προσεκτικό χειρισμό. Ενώ, καθώς φαίνεται, σε ορισμένα από τα πλουσιότερα κράτη μέλη χρησιμοποιείται ευρέως αυτού του είδους ο εξοπλισμός, δεν συμβαίνει το ίδιο σε πολλά άλλα κράτη μέλη. Στις περιπτώσεις όπου δεν υφίσταται ο εξοπλισμός και η σχετική εμπειρογνωμοσύνη, το προϊόν πρέπει να φυλάγεται στους χώρους διαμετακόμισης έως ότου καταστεί διαθέσιμο το τελικό αποτέλεσμα.

Η ΟΚΕ δεν είναι ικανοποιημένη από τη λύση που προτείνει η Επιτροπή και ζητεί από την Επιτροπή να αναζητήσει, εάν αυτό είναι δυνατόν, εναλλακτική λύση ώστε να επιτευχθεί ο ίδιος στόχος σε περιφέρειες όπου δεν υφίστανται τα μέσα για τον ταχύ προσδιορισμό των δεδομένων, επειδή έχει σημασία να μπορούν ο αγοραστής και ο τελικός χρήστης να διαθέτουν τα εν λόγω δεδομένα.

2.3.

Άρθρο 9

2.3.1. Η γλώσσα την οποία έχει υιοθετήσει η Επιτροπή για την επισήμανση είναι η ισχύουσα ορολογία η οποία χρησιμοποιείται και σε άλλα κείμενα, κυρίως στην οδηγία σχετικά με την επισήμανση (79/112/ΕΟΚ). Η επιλογή της όμως αυτή είχε ως αποτέλεσμα να ανακύψουν πολλά προβλήματα, όπως προσφυγές στο Ευρωπαϊκό Δικαστήριο.

2.3.2. Σχετικά με την πρόταση αυτή για τις ζωοτροφές, η ΟΚΕ προτείνει λοιπόν την ακόλουθη διατύπωση :

« Όσον αφορά τις ενδοκοινοτικές συναλλαγές, οι ενδείξεις που τυπώνονται στις συσκευασίες, στα δοχεία, τα έγγραφα ή τις ετικέττες που επικολλώνται σε αυτά πρέπει να συντάσσονται όχι μόνον στη γλώσσα του παρασκευαστή των ζωοτροφών, αλλά και στη γλώσσα του αγοραστή. »

2.4.

Άρθρο 11

Θα ήταν όντως χρήσιμο να θεσπισθεί σύστημα κωδικών αριθμών. Η Επιτροπή θα πρέπει να αναζητήσει ένα διεθνώς αναγνωρισμένο σύστημα και όχι ένα σύστημα που να περιορίζεται στην ΕΕ.

2.5.

Άρθρο 14

Όσον αφορά το άρθρο 14, η ΟΚΕ εκφράζει τη διαφωνία της ως προς την πρόταση της Επιτροπής να μετατραπεί η Μόνιμη Επιτροπή Ζωοτροφών σε απλή συμβουλευτική επιτροπή. Για το λόγο αυτό, ζητεί να εξακολουθήσει να λειτουργεί η επιτροπή κανονιστικών ρυθμίσεων.

2.6.

Άρθρο 18

Λόγω του χρόνου που απαιτείται για να ολοκληρωθεί η διαδικασία για μια οδηγία, όλες οι ημερομηνίες που αφορούν την εφαρμογή θα πρέπει να υπολογίζονται από την ημερομηνία κατά την οποία η οδηγία θα λάβει όντως την τελική της μορφή.

3.1.

Παράρτημα Ι, Μέρος Α, Παράγραφος V

3.1.1. Στην παράγραφο αυτή αναφέρεται ότι η περιεκτικότητα του υλικού σε υγρασία, εάν υπερβαίνει το 14,5 % του βάρους του, πρέπει να δηλώνεται και φυσικά να καθορίζεται με επιστημονικό τρόπο.

3.1.2. Η ΟΚΕ διαφωνεί με το σημείο αυτό. Ορισμένα προϊόντα, όπως είναι το αποβουτυρωμένο γάλα σε σκόνη, υφίστανται φθορά εάν η περιεκτικότητά τους σε υγρασία μειωθεί στο 10 % του βάρους του υλικού, ενώ άλλα με υψηλή περιεκτικότητα σε υδατάνθρακες διατηρούνται καλά ακόμη κι αν η υγρασία υπερβαίνει το 14,5 % του βάρους τους. Όσον αφορά τα δημητριακά, η περιεκτικότητά τους σε υγρασία ποικίλλει ανάλογα με τη σχετική υγρασία του περιβάλλοντος.

3.1.3. Αντί του ποσοστού αυτού, θα έπρεπε, ανάλογα με τις ανάγκες να παρατίθεται στο Β` Μέρος του Παραρτήματος η κατάλληλη περιεκτικότητα σε υγρασία για κάθε προϊόν.

Βρυξέλλες, 25 Ιανουαρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER